Αυτές τις εκλογές, ποιός θα τις πάρει; - 2002-10-30
Λιγότερο απο μία εβδομάδα απομένει μέχρι την εκλογική αναμέτρηση της 5ης Νοεμβρίου
Καθώς απομένει λιγότερο από μια εβδομάδα για τις κρίσιμης σημασίας εκλογές τις ερχόμενης Τρίτης εδώ στις ΗΠΑ, οι υποψήφιοι και απ’ τα δύο κόμματα, επικεντρώνουν την προσοχή τους σε θέματα που σύμφωνα με τις τελευταίες σφυγμομετρήσεις απασχολούν περισσότερο την κοινή γνώμη. Η χθεσινή ανακοίνωση για την δραστική πτώση του δείκτη εμπιστοσύνης των αμερικανών καταναλωτών, έδωσε άλλη μια ώθηση στο στρατόπεδο των Δημοκρατικών να συνεχίσουν τον προεκλογικό αγώνα, επικεντρώνοντας την προσοχή τους, σχεδόν αποκλειστικά, στο θέμα της ασθμαίνουσας οικονομίας και στο ποιος ευθύνεται γι’ αυτό. Χαρακτηριστική ήταν και η δήλωση του ηγέτη της μειοψηφίας στη Βουλή, Βουλευτή απ’ το Μισσούρι, Ρίτσαρντ Γκέπχαρτ: «Πριν δύο χρόνια, είχαμε θαυμάσια οικονομία. Είχαμε χαμηλή ανεργία και μια θετική επενδυτική ατμόσφαιρα. Οι Ρεπουμπλικανοί πέρασαν δύο χρόνια προσπαθώντας να δρομολογήσουν το οικονομικό τους πρόγραμμα και τώρα έχουμε ακριβώς το αντίθετο απ’ ότι είχαμε πριν δύο χρόνια. » Πάντως Ρεπουμπλικανοί αναλυτές διαφωνούν. Ενας απο αυτούς, είπε: «Δεν επιρρίπτονται ευθύνες στον πρόεδρο Μπούς για την κατάσταση της οικονομίας. Μάλιστα, όταν ερωτούνται ποιον θεωρούν υπεύθυνο για την οικονομική ύφεση, οι πλειοψηφία των αμερικανών υποδεικνύει τους Δημοκρατικούς στο Κογκρέσο και την κυβέρνηση Κλίντον και όχι το πρόεδρο Μπούς και του Ρεπουμπλικανούς. » Είναι πάντως γεγονός ότι ο κ. Μπούς, παρόλο που γενικά εξαίρεται για τον τρόπο με τον οποίο χειρίζεται τον πόλεμο κατά της τρομοκρατίας και τα θέματα της ασφάλειας, έχει αρχίσει να χάνει δημοτικότητα λόγω της οικονομίας και άλλων εσωτερικών θεμάτων. Είναι επίσης γεγονός ότι και τα δύο κόμματα ποντάρουν ακριβώς στα ίδια θέματα, δηλαδή την οικονομία, τις φορολογικές ελαφρύνσεις και την επιχειρηματική υπευθυνότητα ή ανευθυνότητα, για να κερδίσουν την ψήφο των εκλογέων στις 5 Νοεμβρίου. Αξίζει να παρατηρήσουμε ότι τουλάχιστον μια απ’ τις τελευταίες σφυγμομετρήσεις δείχνει στατιστική ισοπαλία σε δεκάδες κρίσιμης σημασίας εκλογικές αναμετρήσεις σ’ ολόκληρη τη χώρα, ενώ άλλη μια μέτρηση δείχνει μεγάλο ποσοστό αναποφάσιστων ψηφοφόρων. Σε συνδυασμό λοιπόν με την προβλεπόμενη χαμηλή προσέλευση ψηφοφόρων, αναμένεται σκληρός ο αγώνας των Δημοκρατικών για τον έλεγχο της Βουλής και των Ρεπουμπλικανών για τον έλεγχο της Γερουσίας.